Ադրբեջանի բոլոր թվարկված գործողությունների վերլուծությունը թույլ է տալիս բացահայտել այս պետության նոր ռազմաքաղաքական ռազմավարության էությունը: Ակնհայտ է, որ այդ պետությունն ամբողջությամբ գիտակցել է, որ ապրիլյան պատերազմի օրինակով տեղական գործողության մարտավարության կրկնությունը ոչ միայն անհնար է, այլ նաեւ քաղաքականապես վնասակար: Բացի դրանից, Ադրբեջանի ղեկավարության համար պարզ դարձավ, որ բանակցությունները Մինսկի խմբի պայմանով (վերահսկողական մեխանիզմների տեղակայում) եւ Հայաստանի պայմանով (բանակցային գործընթացում ԼՂՀ-ի ներառում) ենթադրում են Արցախի ամբողջական կորստի հեռանկար: Այսպիսով` օրակարգում մնում է միայն լայնածավալ պատերազմի ռազմավարությունը, որը հայտարարվել էր այդ երկրի բոլոր ղեկավարների կողմից: Բնականաբար, հասկանալի է, որ այս պատերազմի նպատակը պետք է լինի Արցախի գրավումը՝ այդ խնդրի հետագա վերացման հեռանկարով: Տեսականորեն երկաթյա տրամաբանություն է: Բայց գործնականում շատ հարցեր են ծագում: